Twee weer in hof vir Montecasino-moord | Maroela Media
Jean-Pierre Malan (32) en Maruschka Robinson (24) verskyn Donderdag weer in die Randburg-landdroshof in verband met die moord op Dustan Blom (36).
Blom, 'n wewenaar en pa van 'n tweeling, se lyk is op 22 September in die kattebak van sy voertuig in die parkeerterrein van Montecasino in Fourways, Johannesburg ontdek nadat veiligheidswagte 'n slegte reuk uit die motor waargeneem het.
Robinson, 'n voormalige ontkleedanser, is op 24 September in hegtenis geneem. Malan, haar kêrel, is twee dae ná haar inhegtenisname in 'n herberg in Randburg aangekeer. Robinson het na bewering 'n kamer by Blom gehuur.
Tydens 'n vorige hofverskyning is uitstel gevra sodat die saak verder ondersoek kan word en bloedtoetse en handskriftoetse op die verdagtes uitgevoer kan word.